Konklużjonijiet tal-Kunsill u tar-Rappreżentanti tal-Gvernijiet tal-Istati Membri, imlaqqgħin fi ħdan il-Kunsill, dwar id-dimensjoni ekonomika tal-isport u l-benefiċċji soċjoekonomiċi tiegħu

(2018/C 449/01)

IL-KUNSILL TAL-UNJONI EWROPEA U R-RAPPREŻENTANTI TAL-GVERNIJIET TAL-ISTATI MEMBRI, IMLAQQGĦIN FI ĦDAN IL-KUNSILL

FILWAQT LI JFAKKRU LI:

2. Il-Konklużjonijiet tal-Kunsill u tar-Rappreżentanti tal-Gvernijiet tal-Istati Membri, imlaqqgħin fi ħdan il-Kunsill tas-27 ta’ Novembru 2012 dwar it-tisħiħ tal-bażi ta’ evidenza għat-tfassil tal-politika dwar l-isport ( 4 ) , rrikonoxxew il-kontribut sinifikanti tal-isport għall-ekonomija tal-Ewropa bħala mutur għat-tkabbir u l-impjiegi u l-kontribut tiegħu biex jintlaħqu l-għanijiet tal-istrateġija Ewropa 2020 u enfasizzaw l-importanza ta’ data komparabbli relatata mal-isport u l-użu tagħha fil-formulazzjoni tal-politika biex tiżdied il-kwalità tal-politika dwar l-isport.

3. Il-Konklużjonijiet tal-Kunsill dwar ir-rwol tal-attivitajiet volontarji fl-isport għall-promozzjoni taċ-ċittadinanza attiva ( 5 ) jiġbdu l-attenzjoni għall-fatt li s-settur tal-isport, flimkien mal-attivitajiet volontarji fl-isport, jikkostitwixxi valur ekonomiku u soċjali sinifikanti u li jista’ jitkejjel fl-ekonomiji nazzjonali, li għandu l-potenzjal li jistimola r-rati ta’ tkabbir u tal-impieg fl-Unjoni Ewropea kollha.

4. Il-Konklużjonijiet tal-Kunsill u tar-Rappreżentanti tal-Gvernijiet tal-Istati Membri, imlaqqgħin fil-Kunsill, fis-27 ta’ Novembru 2012 dwar il-promozzjoni tal-attività fiżika li ttejjeb is-saħħa (HEPA) ( 6 ) jenfasizzaw li r-rati għoljin attwali ta’ nuqqas ta’ attività fiżika jikkostitwixxu tħassib kbir għall-UE u l-Istati Membri tagħha, kemm mill-perspettiva tas-saħħa, dik soċjali kif ukoll ekonomika.

5. Il-Konklużjonijiet tal-Kunsill dwar il-kontribut tal-isport għall-ekonomija tal-UE, u b’mod partikolari għat-trattament tal-qgħad fost iż-żgħażagħ u l-inklużjoni soċjali ( 7 ) jenfasizzaw l-importanza tas-settur tal-isport għall-ekonomija u għaż-żgħażagħ biex jiksbu ħiliet siewja f’impjieg imħallas kif ukoll f’attivitajiet volontarji.

6. Il-Konklużjonijiet tal-Kunsill u tar-Rappreżentanti tal-Gvernijiet tal-Istati Membri, imlaqqgħin fil-Kunsill, dwar l-isport bħala mutur tal-innovazzjoni u t-tkabbir ekonomiku ( 8 ) eżaminaw il-potenzjal tal-isport f’termini ta’ tkabbir u impjiegi u bħala mutur għall-innovazzjoni.

7. Il-Konklużjonijiet tal-Kunsill dwar il-promozzjoni tal-ħiliet motorji, l-attivitajiet fiżiċi u sportivi għat-tfal ( 9 ) irawmu l-inkoraġġiment tal-edukazzjoni fiżika fl-iskejjel, inklużi l-ħiliet motorji fit-tfulija bikrija fil-kuntest ta’ bidla fid-drawwiet ta’ kuljum tat-tfal minn attivitajiet fiżiċi għal attivitajiet aktar sedentarji.

8. Il-Konklużjonijiet tal-Kunsill li jikkontribwixxu biex jieqfu jiżdiedu l-Piż Żejjed u l-Obeżità fit-Tfulija ( 10 ) jikkonfermaw li s-saħħa hija valur, opportunità u investiment għall-iżvilupp ekonomiku u soċjali ta’ kull pajjiż, u li l-obeżità fit-tfulija tagħti previżjoni ċara tal-obeżità fl-età adulta b’konsegwenzi għas-saħħa u ekonomiċi magħrufin sew.

FILWAQT LI JIKKUNSIDRAW LI:

9. L-isport huwa rikonoxxut bħala mutur għat-tkabbir ekonomiku f’termini ta’ effetti fuq il-valur miżjud, il-prodott domestiku gross u l-kapaċità tal-akkwist. ( 11 )

10. L-isport huwa fenomenu transsettorjali u jmur ferm lil hinn mill-introjtu tal-industrija tal-isport. Huwa jirrappreżenta b’mod partikolari kwistjoni rilevanti għas-saħħa pubblika, l-iżvilupp reġjonali u t-turiżmu, iżda anke għall-integrazzjoni u l-edukazzjoni u bħala konnessjoni soċjali.

11. Minn meta d-dimensjoni ekonomika tal-isport ġiet indirizzata għall-ewwel darba fil-kuntest tal-UE fl-2006 saru sforzi rigward il-possibbiltà li jitkejjel l-impatt ekonomiku tal-isport fil-livell tal-UE ( 12 )

12. Sal-lum, b’kollox disa’ Stati Membri tal-UE ( 13 ) għandhom Kontijiet Satellita għall-Isport (SSAs) nazzjonali kompluti u ħames pajjiżi addizzjonali ( 14 ) iżommu sett ta’ data relatata mal-isport li jippermetti grad għoli ta’ preċiżjoni fir-riżultati.

13. Skont studju reċenti ( 15 ) , l-isport jirrappreżenta 2,12 % tal-PDG tal-UE u 5,67 miljun persuna għandhom impjieg relatat mal-isport (2,72 % tal-impjiegi fl-UE). Ir-riżultati juru wkoll li, meta l-ekonomija kienet qed tbati, l-isport kien settur reżiljenti ħafna, li ġġenera tkabbir u impjiegi ( 16 )

14. Għalkemm id-dimensjoni ekonomika tal-isport — li tikkorrispondi għall-kontijiet nazzjonali — hija rrappreżentata tajjeb permezz tal-SSAs u sistemi ta’ kalkolu oħrajn, il-kontribut tal-isport għall-ekonomija għadu sottovalutat, għax hemm bosta effetti addizzjonali, hekk imsejħa effetti soċjoekonomiċi (eż. effetti ekonomiċi fuq is-saħħa, l-impenn tal-voluntiera, il-kontribut tal-innovazzjoni għat-tkabbir u il-kontribut tal-isport għall-iżvilupp reġjonali) li għadhom mhumiex rappreżentati, iżda li jeffettwaw il-PDG u l-impjiegi.

16. Il-volontarjat għandu benefiċċju edukattiv sinifikanti u jipprovdi kontribut importanti għad-dimensjoni ekonomika tal-isport ( 20 ) li mhux rifless fil-kontijiet nazzjonali.

17. Id-dimensjoni tal-innovazzjoni relatata mal-isport ( 21 ) għadha ma ġietx ikkunsidrata b’mod suffiċjenti f’termini ta’ PDG u impjieg minħabba n-nuqqas ta’ data. Huwa għalhekk importanti li jiġu żviluppati riżultati empiriċi affidabbli fir-rigward tal-impatt tal-innovazzjoni relatata mal-isport fuq id-dinamiċi tal-esportazzjoni u t-tkabbir ekonomiku.

18. Il-kontribut tal-isport għall-iżvilupp reġjonali għadu mhux viżibbli biżżejjed, u l-għarfien dwar il-bosta modi kif l-isport u l-attività fiżika jistgħu jkunu mezz b’saħħtu biex jinkiseb l-objettiv tal-UE marbuta mal-koeżjoni, b’mod partikolari bil-għan li jingħata kontribut għall-objettivi tal-Ewropa 2020. Evidenza reċenti ( 22 ) wriet kif proġetti relatati mal-isport taw kontribut għall-ekonomiji lokali, l-impjieg u l-koeżjoni soċjali, minbarra li enfasizzat li ħafna reġjuni madwar l-Ewropa inkludew l-isport fl-istrateġiji ta’ speċjalizzazzjoni intelliġenti tagħhom.

FILWAQT LI JIRRIKONOXXU LI:

19. Ir-rappreżentazzjoni tal-kontribut tal-isport għall-ekonomija inġenerali tirrikjedi li jiġu kkunsidrati aspetti addizzjonali, fost oħrajn il-kwantifikazzjoni tal-effetti ekonomiċi tal-attività fiżika fuq is-saħħa, ir-rikonoxximent tal-benefiċċju addizzjonali tal-volontarjat, il-kontribut tal-innovazzjoni biex jissaħħaħ il-potenzjal tat-tkabbir u l-analiżi tal-impatt ta’ proġetti relatati mal-isport fuq l-iżvilupp reġjonali.

20. Il-kejl tal-effetti soċjoekonomiċi tal-isport jirrikjedi metodi u approċċi addizzjonali ( 23 ) . Sabiex jiġu pprovduti riżultati bbażati fuq l-evidenza fil-livell nazzjonali u dak Ewropew, huwa neċessarju li jkunu disponibbli data komparabbli u sejbiet. Kwalunkwe data miġbura dwar dawn il-kwistjonijiet għandha tkun diżaggregata skont il-ġeneru.

21. L-isport u l-attivitajiet fiżiċi jagħtu kontribut biex jiġu indirizzati l-isfidi lokali u reġjonali tal-lum, b’mod partikolari billi jiżviluppaw soluzzjonijiet ta’ mobilità mhux motorizzata, billi tiġi aċċelerata r-rivitalizzazzjoni taż-żoni urbani bis-saħħa ta’ infrastrutturi sportivi intelliġenti, jew billi tittejjeb il-koeżjoni soċjali fost komunitajiet differenti.

JISTIEDNU LILL-ISTATI MEMBRI BIEX:

22. Jikkunsidraw li jiżviluppaw SSAs jew sistemi ta’ kalkolu komparabbli oħrajn biex jikkwantifikaw l-impatt ekonomiku tal-isport.

23. Jappoġġaw u jxerrdu l-idea li r-rappreżentazzjoni tad-dimensjoni ekonomika tal-isport tiġi estiża permezz ta’ aspetti soċjoekonomiċi, speċjalment il-volontarjat, l-aspetti ekonomiċi fuq is-saħħa u l-innovazzjoni, fil-livell Ewropew u dak nazzjonali u billi tissaħħaħ il-kooperazzjoni transsettorjali.

24. Iqisu l-valur tal-volontarjat għall-ekonomija nazzjonali u biex jinkludu dan is-suġġett fl-istatistika.

25. Iqajmu kuxjenza dwar il-potenzjal li għandu l-isport li jikkontribwixxi għat-tkabbir u l-impjiegi permezz ta’ data affidabbli.

26. Jikkunsidraw kollaborazzjoni ulterjuri fost l-Istati Membri u mal-Kummissjoni biex jiżviluppaw definizzjonijiet, metodi u standards komparabbli marbuta mad-dimensjonijiet soċjoekonomiċi tas-settur tal-isport.

27. Jippromwovu l-iskambju fil-livell nazzjonali fir-rigward tal-inklużjoni ta’ strateġiji ta’ speċjalizzazzjoni intelliġenti, bħal raggruppamenti tal-isport, fejn xieraq.

28. Jikkunsidraw l-inklużjoni tal-isport u l-attivitajiet fiżiċi bħala prijorità trasversali f’oqsma ta’ politika oħrajn, bħas-saħħa, l-edukazzjoni, it-trasport, l-ippjanar urban, il-politika soċjali u tat-turiżmu, fejn intwera estensivament u bil-provi l-kontribut tal-isport.

JISTIEDNU LILL-KUMMISSJONI BIEX:

29. Tippromwovi u tappoġġa azzjonijiet bħall-iskambju ta’ data rilevanti u ta’ għarfien speċifiku għall-metodu, il-ġbir ta’ evidenza u l-aggregazzjoni ta’ statistika dwar l-isport, kif ukoll appoġġ tekniku, bl-għan li jtejbu u jissimplifikaw l-isforzi tal-Istati Membri biex jikkwantifikaw id-dimensjoni ekonomika tal-isport.

30. Tniedi proċess ta’ evalwazzjoni dwar l-użu u l-applikabbiltà tas-sistemi ta’ kalkolu użati biex jiġu kkwantifikati l-aspetti soċjoekonomiċi tal-isport, inkluż id-deskrizzjoni tar-riċerka eżistenti u l-ġbir ta’ eżempji tal-aħjar prattiki.

31. Tappoġġa, fil-kuntest ta’ grupp ta’ esperti u bl-appoġġ tal-Eurostat, l-iżvilupp ta’ għodod biex jikkompletaw jew jaġġornaw id-data diġà eżistenti dwar id-dimensjoni ekonomika tal-isport, inkluż l-aspetti soċjoekonomiċi.

32. Tqajjem kuxjenza dwar il-potenzjal tal-isport bħala sors ta’ innovazzjoni.

33. Tappoġġa l-iskambju u ssaħħaħ aktar il-kooperazzjoni, kemm fi ħdan il-Kummissjoni kif ukoll ma’ istituzzjonijiet oħra tal-UE, dwar ir-rwol tal-isport f’ekonomiji moderni u fis-soċjetà moderna, b’mod partikolari bil-ħsieb tal-kontribut tiegħu għall-iżvilupp reġjonali.

JISTIEDNU LILL-MOVIMENT SPORTIV BIEX:

34. Jappoġġa l-ġbir ta’ data dwar il-kontribut tal-volontarjat fl-isport u l-attività fiżika.

35. Jikkunsidra li jrawwem analiżi ekonomika komparabbli dwar l-impatt ekonomiku tal-volontarjat u l-attività fiżika kif ukoll tan-nuqqas ta’ attività fiżika.

36. Jinkoraġġixxi l-iskambju tal-aħjar prattiki mal-esperti dwar metodi biex jitkejlu l-effetti soċjoekonomiċi.

(1) ĠU C 162, 1.6.2011, p. 1.

(2) ĠU C 183, 14.6.2014, p. 12.

(3) ĠU C 189, 15.6.2017, p. 5.

(4) ĠU C 393, 19.12.2012, p. 20.

(5) ĠU C 372, 20.12.2011, p. 24.

(6) ĠU C 393, 19.12.2012, p. 22.

(7) ĠU C 32, 4.2.2014, p. 2.

(8) ĠU C 436, 5.12.2014, p. 2.

(9) ĠU C 417, 15.12.2015, p. 46.

(10) ĠU C 205, 29.6.2017, p. 46.

(11) Studju dwar l-impatt ekonomiku tal-isport permezz tal-Kontijiet Satellita għall-Isport, 2018.

(12) Grupp ta’ Esperti dwar l-Istatistika tal-Isport (2011-2014), id-Definizzjoni ta’ Sport ta’ Vilnius

(13) L-Awstrija, il-Belġju, Ċipru, il-Ġermanja, il-Litwanja, in-Netherlands, il-Polonja, il-Portugall u r-Renju Unit.

(14) Il-Bulgarija, Franza, il-Lussemburgu, is-Slovakkja u Spanja.

(15) Studju dwar l-impatt ekonomiku tal-isport permezz tal-Kontijiet Satellita għall-Isport, 2018.

(16) Ikkonfermat ukoll f’: http://www.oecd.org/mcm/C-MIN(2013)1-ENG.pdf

(17) Spejjeż diretti fis-sistema tas-saħħa, tnaqqis fil-produttività, mortalità u diżabilità okkupazzjonali kkawżati minn mard relatat man-nuqqas ta’ attività fiżika bħal pereżempju d-dijabete tat-tip II, id-dipressjoni, problemi fid-dahar jew mard kardjovaskulari.

(18) Kontijiet u tekniki biex titkejjel l-attività ekonomika ta’ nazzjon

(19) Kif ikkonfermat mill-istudju tal-ISCA/CEBR “The Economic Cost of Physical Inactivity in Europe” (L-Ispiża Ekonomika tan-Nuqqas ta’ Attività Fiżika fl-Ewropa): http://inactivity-time-bomb.nowwemove.com/ u l-Istudju tad-WHO “Physical activity and health: evidenza for action” (L-Attività fiżika u s-saħħa: evidenza għall-azzjoni): http://www.euro.who.int/__data/assets/pdf_file/0011/87545/E89490.pdf?ua=1

(20) Studju dwar il-Volontarjat fl-Unjoni Ewropea, 2010

(21) Li tkopri l-proċess li idea jew invenzjoni tissarraf fi prodott jew servizz li joħloq valur jew li għalih l-klijenti lesti jħallsu

(22) Studju dwar il-kontribut tal-isport għall-iżvilupp reġjonali permezz tal-fondi strutturali, 2016.

(23) Il-Pjan ta’ Azzjoni ta’ Kazan, kif adottat fil-15 ta’ Lulju 2017 mill-Unesco, jistabbilixxi wkoll fl-Azzjoni 2 il-ħtieġa li jiġu żviluppati indikaturi komuni biex jitkejjel il-kontribut tal-edukazzjoni fiżika, l-attività fiżika u l-isport għall-Għanijiet ta’ Żvilupp Sostenibbli u miri prijoritarji.